Národná bezpečnosť bola aj naďalej politickou prioritou. Zákon o národnej bezpečnosti prvýkrát nadobudol účinnosť v roku 2009, no dosiaľ nikoho podľa neho neobvinili. Vláda oznámila, že začne verejnú konzultáciu o zmene zákona v prvom štvrťroku 2022 a dokončí ju do konca posledného štvrťroka toho istého roka.

Združenie novinárov (AIPIM) osobitne znepokojilo usmernenie, podľa ktorého zamestnanci TDM nemôžu „odovzdávať informácie ani názory, ktoré sú v rozpore s politikami ústrednej vlády“ Čínskej ľudovej republiky, a musia podporovať opatrenia prijaté OAO Macao. Nakoniec výkonný výbor TDM zorganizoval dvojhodinové stretnutie so šiestimi členmi redakcie spravodajstva. TDM uviedol, že jeho redakčná politika zostala nezmenená, a „vyzval“ zamestnancov, aby dodržiavali zásadu „milovať krajinu a milovať Macao“. Následne došlo k údajnej cenzúre komentárov a informácií v súvislosti so spomienkovým podujatím usporiadaným 4. júna v dvoch programoch venovaných aktuálnemu dianiu.

Tieto prísne pravidlá vstupu zabránili úradníkom úradu EÚ cestovať do OAO, organizovať aktivity na mieste a monitorovať politický a sociálny vývoj. Podľa týchto pravidiel mohli do Macaa vstúpiť len návštevníci z Číny, Hongkongu a Taiwanu. Osoby, ktoré navštívili Hongkong 14 dní pred príchodom, museli zostať 14 dní v karanténe.

Vláda OAO Macao pokračovala v prijímaní opatrení s cieľom kontrolovať šírenie ochorenia COVID-19 vrátane povinného celoplošného testovania, ktoré sa uskutočnilo dvakrát. Do 30. decembra 2021 dostalo dve dávky vakcíny 429 839 osôb a 31 770 osôb dostalo tri dávky. Pandémia COVID-19 viedla celkovo k 79 potvrdeným prípadom a žiadnemu úmrtiu. Vláda sa usilovala zabezpečiť cestovanie do Číny bez povinnosti karantény. Dňa 12. augusta obe strany obnovili cestovanie bez povinnosti karantény prvýkrát od začiatku obmedzení. Naopak, cestujúci z Hongkongu do Macaa potrebovali negatívny výsledok testu a museli zostať v karanténe 14 dní.

Najvyšší výkonný predstaviteľ Ho Iat-seng oznámil, že vládne oddelenia národnej bezpečnosti začali naplno fungovať v roku 2021. Justičná polícia zintenzívnila svoju prácu s cieľom zabezpečiť národnú bezpečnosť a internetovú bezpečnosť a predchádzať terorizmu. Polícia takisto zintenzívnila úsilie zamerané na to, aby sa zabránilo prenikaniu a zasahovaniu externých prvkov do Číny a OAO Macao.

Macao ešte účinne nepresadzuje slobodu združovania a kolektívneho vyjednávania, ktorá je stanovená v dohovoroch Medzinárodnej organizácie práce. Napríklad zákon o pracovnoprávnych vzťahoch z roku 2008 obsahoval niektoré pravidlá zakazujúce diskrimináciu zameranú proti odborovým zväzom a stanovovali sa v ňom sankcie za takéto konanie. Nezahŕňal však kapitolu o práve organizovať sa a práve kolektívne vyjednávať. Sankcie za diskrimináciu zameranú proti odborovým zväzom neboli dostatočne odrádzajúce, najmä pre veľké spoločnosti. Pokiaľ ide o dlhodobý návrh zákona o odborových zväzoch, odborári poukázali na to, že do textu konzultácie sa nezahrnulo právo na štrajk, ktoré je zakotvené v základnom zákone, v nadväznosti na neúspešný postup kolektívneho vyjednávania, čím sa potenciálne oslabil vplyv vyjednávania.

Všetci traja sudcovia v senáte došli k záveru, že navrhované zhromaždenie by mohlo vážne poškodiť česť, dôstojnosť a vážnosť ústrednej vlády Čínskej ľudovej republiky. Zástupca Macaa v Celočínskom zhromaždení ľudových zástupcov sa takisto vyjadril, že by bolo nevhodné usporadúvať takéto spomienkové podujatia v budúcnosti.

Cestovné obmedzenia v súvislosti so zahraničím v roku 2021 predstavovali pre spoločnosti významné prevádzkové problémy. Na väčšinu cudzincov sa vzťahoval zákaz vstupu do krajiny, zatiaľ čo obyvatelia Macaa prichádzajúci z iných miest než z Číny museli zostať v karanténe dlhšie obdobie.

Dňa 16. novembra 2021 najvyšší výkonný predstaviteľ predniesol politický prejav na rok 2022. Medzi hospodárske stratégie patrilo zamedzenie šíreniu pandémie, podpora obnovy, presadzovanie diverzifikácie hospodárstva a rozvoj inovácií a technológií. Pozornosť sa sústredila aj na posilnenie integrácie s Čínou. Vláda plánovala presadiť administratívne reformy a zlepšiť rozvoj mesta prostredníctvom dopravných projektov a iných infraštruktúrnych projektov vrátane rozšírenia letiska.

V roku 2021 medzi kľúčové priority vlády aj naďalej patril boj proti pandémii a podpora hospodárstva. Vláda uskutočnila niekoľko kôl celoplošného testovania pri súčasnom zachovaní prísnej kontroly hraníc a podporovaní očkovania (na konci októbra bolo zaočkovaných približne 52 % obyvateľov).

Vláda zaviedla niekoľko hospodárskych opatrení vrátane zníženia daní a oslobodenia od rôznych poplatkov pre obyvateľov a firmy, úľavy na platbu nájomného a dotovanú schému odbornej prípravy. Obyvatelia využívali výhody schémy deľby bohatstva (10 000 MOP/1 100 EUR pre osoby s trvalým pobytom a 6 000 MOP/660 EUR pre osoby s prechodným pobytom). Výhody priniesol aj plán spotreby elektronických služieb na podporu digitálnych ambícií Macaa. Obyvatelia dostali 8 000 MOP/880 EUR na použitie na platformách mobilného platenia alebo na elektronické poukážky. Vláda oznámila, že vďaka plánu dostal spotrebiteľský trh Macaa finančnú injekciu vo výške 4,6 miliardy MOP (508 miliónov EUR) (na konci októbra 2021). Okrem toho boli spustené iniciatívy na podporu cestovného ruchu (napríklad v čínskych mestách sa konali podujatia „Navštív, ochutnaj a zaži Macao“ a „Macajský týždeň“).

Vláda oznámila, že urýchli výstavbu infraštruktúry. Projekty zahŕňajú štvrtý cestný most z Macaa na ostrov Taipa spájajúci severné a južné Macao, rozšírenie systému ľahkej železničnej hromadnej dopravy a medzinárodného letiska v Macao, nový komplex zdravotnej starostlivosti a projekty bývania. Vláda okrem toho oznámila, že v roku 2022 by mala spustiť nový rámcový územný plán Macaa (2020 – 2040).

V druhej polovici roku 2021 vláda uskutočnila verejnú konzultáciu týkajúcu sa zákona Macaa o hazardných hrách s cieľom reformovať systém koncesií a subkoncesií na prevádzkovanie hazardných hier. Návrh zahŕňal prísnejšie pravidlá pre koncesionárov na prevádzkovanie elektronických hier a iných prevádzkovateľov. Tieto pravidlá by mohli zahŕňať vymenovanie vládnych zástupcov v kasínach, obmedzenie vyplácania dividend akcionárom a sprísnenie sankcií za porušenie právnych predpisov. Posilneným dohľadom by bolo možné znížiť kontrolu nad odvetvím zo strany zahraničných akcionárov. Ceny akcií kótovaných prevádzkovateľov hazardných hier v Macau zaznamenali po oznámení konzultácie v septembri pokles. Preskúmanie sa začalo, pretože v júni 2022 sa má skončiť platnosť troch koncesií a troch subkoncesií na prevádzkovanie hazardných hier v Macau, vláda ich však stále môže predĺžiť, najmä ak sa dovtedy nedokončí revízia zákona o hazardných hrách.

Cieľom stratégie zameranej na diverzifikáciu hospodárstva bol ďalší rozvoj odvetví, ako je cestovný ruch nesúvisiaci s hazardnými hrami, kongresy a výstavy, zdravie (vrátane tradičnej čínskej medicíny), finančné služby a veda a technológie. Stratégiou sa podporia aj malé a stredné podniky. Napriek určitému pokroku v uplynulých rokoch podiel odvetvia hazardných hier na HDP Macaa stále predstavuje približne polovicu (pred pandémiou COVID-19), pričom iné odvetvia sú do veľkej miery závislé od výdavkov Číny.

Pokiaľ ide o finančné služby, orgány sa sústredili na rozvoj miestneho trhu s dlhopismi (vrátane zelených dlhopisov), správu majetku a činnosti finančného lízingu, investičné bankovníctvo a cezhraničné zúčtovania v RMB. Na tento účel vláda oznámila, že vyvinie úsilie s cieľom preformulovať právny rámec pre miestny finančný systém a rozvíjať infraštruktúru finančného trhu Macaa. Zahŕňalo by to reformu zákonov o vydávaní dlhopisov a obchodovaní s dlhopismi a o činnostiach správy majetku, zriadenie centrálneho systému správy cenných papierov, zavedenie licencií pre investičné banky a propagáciu digitálnych mien (pričom by sa v Macau možno používal centralizovaný digitálny jüan).

V politickom prejave sa načrtli opatrenia zamerané na obehové hospodárstvo a zmenu klímy vrátane znižovania emisií z cestnej dopravy a emisií uhlíka postupným vyradením vozidiel, ktoré znečisťujú životné prostredie, podporou elektrických vozidiel a zavedením väčšieho počtu nabíjacích zariadení na verejných parkoviskách. Zakázal by sa dovoz nerozložiteľných jednorazových plastových slamiek a miešadiel a podnikli by sa kroky na riešenie vypúšťania odpadovej vody do pobrežných vôd a ich znečistenia. Macao takisto oznámilo plán vybudovať stredisko na recykláciu organického odpadu, pričom výstavba by sa mala začať v roku 2022.

Regionálna spolupráca

Kľúčovou prioritou macajskej vlády je aj naďalej integrácia s Čínou v rámci oblasti veľkého zálivu Kuang-tung – Hongkong – Macao. Cieľom Macaa v rámci oblasti veľkého zálivu bolo konsolidovať svoju pozíciu centra cestovného ruchu a rekreácie a platformy pre podnikové a finančné služby, a to najmä medzi Čínou a portugalsky hovoriacimi krajinami.